ВАСЕДЕМАСЬ ЛЕМТЬФОЛЬ «МОКШЕНЬ ПРАВДА» И «ЭРЗЯНЬ ПРАВДА» ГАЗЕТАТНЕНЬ ЮБИЛЕЙСНОНДЫ\n«Алатырь» санаторийсь ащи пяк мазы вастса Ичалковскяй и Большеигнатовскяй райоттнень еткса. А тя, кода содаф, государственнай национальнай паркть территорияц. Тяса лама эрь-кодама животнайда, касыхть панкт, имошт. Улемок санаторийса хуш весть, карматада сашендома тяза фалу. Перьфпяльть пчкафты виец, цебярь эряма вастсь, эсь тевонь лац содай специалисттне—сембось кады седизонт аф юкстави лятфнемат. Сембода тяда башка санаторийса етафневихть деловой мероприятият, конференцият, семинархт, книгань презентацият и стак тов. Санаторийса ваймосихненди етафневихть экскурсият, пуропневихть концертт.\nАф кунара тяса етась васедема, кона лемтьфоль «Мокшень правда» и «Эрзянь правда» национальнай газетатнень 90 кизонь топодемаснонды. Ваймосихнень шири инжикс сашендсь СССР-нь Писателень союзонь членць, содаф мокшень поэтсь В.Н.Корчеганов. Санаториянь актовай залсь пяшксель ломаньда. Тяса ламоль республикань содаф ломаньда: Б.Сысуев, В.Антохин, В.Адушкин, Г.Прекин и лиятне. Пуромфне оцю мяльса кулхцондозь ня кафта газетатнень эвондамань историяснон, 1921 кизоня лисьф «Якстере тяште» газетать эзда сявомок тяниень «Мокшень правдати» и «Эрзянь правдати» молемс. В.Н.Корчеганов лама корхтась и сянь колга, кодама оцю путкс путнихть ня кафта изданиятне национальнайть ванфтоманкса и кодама оцю синь авторитетсна мокшэрзянь ломаттнень еткса.\nГазетатнень юбилейснонды лемтьф васедемась етась мялень салайста: азонтфоль изданиятненди лемтьф лама стихотворения, морафтольхть морот. Юбилярхнень лемс лямбе валхт азсь «Санаторий «Алатырь» ОАО-нь генеральнай директорсь, главнай врачсь А.Р.Лицузбая. В.Н.Корчегановонди сон казсь Почетнай грамота, сяс мес поэтсь примси активнай участия санаторийть од сатфксонзон пропагандаса.